
NÁVRH UZNESENIA EURÓPSKEHO PARLAMENTU
o situácii v oblasti základných práv v EÚ v rokoch 2022 a 2023
(2023/2028(INI))
Európsky parlament,
–	so zreteľom na Zmluvu o Európskej únii (ďalej len „Zmluva o EÚ“) a Zmluvu o fungovaní Európskej únie (ďalej len „ZFEÚ“),
–	so zreteľom na Chartu základných práv Európskej únie (ďalej len „charta“),
–	so zreteľom na judikatúru Súdneho dvora Európskej únie[footnoteRef:1], [1:  Okrem iného: Komisia/ Maďarsko (Transparentnosť združení), vec C-78/18, EU:C:2020:476,
vec C-241/21: rozsudok súdu (druhá komora) zo 6. októbra 2022. I. L. /Politsei- ja Piirivalveamet, ECLI:EU:C:2022:753.] 

–	so zreteľom na nariadenie Európskeho parlamentu a Rady (EÚ, Euratom) 2020/2092 zo 16. decembra 2020 o všeobecnom režime podmienenosti na ochranu rozpočtu Únie[footnoteRef:2] (nariadenie o podmienenosti právnym štátom), [2:  Ú. v. EÚ L 433I, 22.12.2020, s. 1.] 

–	so zreteľom na nariadenie Európskeho parlamentu a Rady (EÚ) 2021/692 z 28. apríla 2021, ktorým sa zriaďuje program Občania, rovnosť, práva a hodnoty a zrušuje nariadenie Európskeho parlamentu a Rady (EÚ) č. 1381/2013 a nariadenie Rady (EÚ) č. 390/2014[footnoteRef:3], [3:  Ú. v. EÚ L 156, 26.10.2012, s. 1.] 

–	so zreteľom na nariadenie (EÚ) 2017/1939, ktorým sa vykonáva posilnená spolupráca na účely zriadenia Európskej prokuratúry[footnoteRef:4], [4:  Ú. v. EÚ L 283, 26.10.2012, s. 1.] 

–	so zreteľom na nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov)[footnoteRef:5], [5:  Ú. v. EÚ L 119, 24.5.2016, s. 1.] 

–	so zreteľom na smernicu (EÚ) 2017/1371 o boji proti podvodom, ktoré poškodzujú finančné záujmy Únie, prostredníctvom trestného práva[footnoteRef:6], [6:  Ú. v. EÚ L 198, 28.7.2017, s. 29.] 

–	so zreteľom na rámcové rozhodnutie Rady 2008/913/SVV z 28. novembra 2008 o boji proti niektorým formám a prejavom rasizmu a xenofóbie prostredníctvom trestného práva[footnoteRef:7], [7:  Ú. v. EÚ L 328, 6.12.2008, s. 55.] 

–	so zreteľom na odporúčanie Komisie (EÚ) 2021/1534 zo 16. septembra 2021 k zaručeniu ochrany, bezpečnosti a posilneniu postavenia novinárov a iných pracovníkov médií v Európskej únii[footnoteRef:8], [8:  Ú. v. EÚ L 331, 720.9.2021, s. 8.] 

–	so zreteľom na oznámenie Komisie z 9. decembra 2021 s názvom Inkluzívnejšia Európa s vyššou mierou ochrany: rozšírenie zoznamu trestných činov v EÚ o nenávistné prejavy a trestné činy páchané z nenávisti (COM(2021)0777),
–	so zreteľom na oznámenie Komisie z 5. marca 2020 s názvom Únia rovnosti: stratégia pre rodovú rovnosť na roky 2020 – 2025 (COM(2020)0152),
–	so zreteľom na oznámenie Komisie z 24. júna 2020 s názvom Stratégia EÚ v oblasti práv obetí (2020 – 2025) (COM(2020)0258),
–	so zreteľom na oznámenie Komisie z 12. novembra 2020 s názvom Únia rovnosti: stratégia pre rovnosť LGBTIQ osôb na roky 2020 – 2025 (COM(2020)0698),
–	so zreteľom na závery Rady z 2. marca 2022 o boji proti rasizmu a antisemitizmu,
–	so zreteľom na oznámenie Komisie z 2. decembra 2020 s názvom Stratégia posilnenia uplatňovania Charty základných práv v EÚ (COM(2020)0711),
–	so zreteľom na správu Komisie zo 6. decembra 2022 s názvom Prosperujúci občiansky priestor na presadzovanie základných práv v EÚ – výročná správa o uplatňovaní Charty základných práv EÚ v roku 2022 (COM(2022)0716),
–	so zreteľom na oznámenie Komisie z 13. júla 2022 s názvom Správa o právnom štáte 2022 – Situácia v oblasti právneho štátu v Európskej únii (COM(2022)0500),
–	so zreteľom na odporúčanie Komisie (EÚ) 2023/681 z 8. decembra 2022 o procesných právach podozrivých a obvinených osôb, na ktoré sa vzťahuje väzba, a o materiálnych podmienkach obmedzenia osobnej slobody[footnoteRef:9], [9:  Ú. v. EÚ L 86, 24.3.2023, s. 44.] 

–	so zreteľom na návrh smernice Európskeho parlamentu a Rady o ochrane osôb zapojených do verejnej účasti pred zjavne neopodstatnenými alebo zneužívajúcimi súdnymi konaniami („strategickým žalobám proti verejnej účasti“) z 27. apríla 2022 (COM(2022)0177) (smernica proti SLAPP),
–	so zreteľom na návrh smernice Rady zo 7. decembra 2022 o normách pre subjekty pre rovnaké zaobchádzanie v oblasti rovnakého zaobchádzania s osobami bez ohľadu na ich rasový alebo etnický pôvod, rovnakého zaobchádzania s osobami v oblasti zamestnania a povolania bez ohľadu na ich náboženské vyznanie alebo vieru, zdravotné postihnutie, vek alebo sexuálnu orientáciu, rovnakého zaobchádzania so ženami a s mužmi v otázkach sociálneho zabezpečenia, ako aj pri prístupe k tovaru a službám a pri dodávaní tovaru a poskytovaní služieb a o vypustení článku 13 smernice 2000/43/ES a článku 12 smernice 2004/113/ES (COM(2022)0689),
–	zo zreteľom na návrh smernice Európskeho parlamentu a Rady o normách pre subjekty pre rovnaké zaobchádzanie v oblasti rovnakého zaobchádzania so ženami a s mužmi a rovnosti príležitostí pre ženy a mužov v otázkach zamestnania a povolania a o vypustení článku 20 smernice 2006/54/ES a článku 11 smernice 2010/41/EÚ (COM(2022)0688),
–	so zreteľom na správy Agentúry EÚ pre základné práva (FRA), najmä na jej správy o základných právach za rok 2022,
–	so zreteľom na Všeobecnú deklaráciu ľudských práv,
–	so zreteľom na nástroje OSN o ochrane ľudských práv a základných slobôd, na odporúčania a správy zo všeobecného pravidelného preskúmania OSN a na judikatúru zmluvných orgánov OSN a osobitné postupy Rady pre ľudské práva,
–	so zreteľom na Dohovor Rady Európy o predchádzaní násiliu na ženách a domácemu násiliu a o boji proti nemu, ktorý bol otvorený na podpis 11. mája 2011 v Istanbule („Istanbulský dohovor“),
–	so zreteľom na správu Rady Európy z 23. marca 2023 s názvom „Obhajcovia ľudských práv v priestore Rady Európy v čase krízy“ v nadväznosti na okrúhly stôl zameraný na ľudské práva, ktorý zorganizoval Úrad komisára Rady Európy pre ľudské práva v Dubline 24. – 25. októbra 2022[footnoteRef:10], [10: ] 

–	so zreteľom na návrh revidovanej dohody o pristúpení Európskej únie k Dohovoru o ochrane ľudských práv a základných slobôd zo 17. marca 2023,
–	so zreteľom na svoje uznesenie z 11. novembra 2021 o posilnení demokracie a slobody a plurality médií v EÚ: nenáležité využívanie žalôb v rámci občianskeho a trestného práva na umlčanie novinárov, MVO a občianskej spoločnosti[footnoteRef:11], [11:  Ú. v. EÚ C 205, 20.5.2022, s. 2.] 

–	so zreteľom na svoje uznesenie z 15. decembra 2021 o hodnotení preventívnych opatrení na predchádzanie korupcii, neoprávneným výdavkom a zneužívaniu finančných prostriedkov EÚ a vnútroštátnych finančných prostriedkov v prípade pohotovostných fondov a krízových výdavkových oblastí[footnoteRef:12], [12:  Ú. v. EÚ C 251, 30.6.2022, s. 48.] 

–	so zreteľom na svoje uznesenie zo 17. februára 2022 s odporúčaniami pre Komisiu o štatúte pre európske cezhraničné združenia a neziskové organizácie[footnoteRef:13], [13:  Ú. v. EÚ C 342, 6.9.2022, s. 225.] 

–	so zreteľom na svoje uznesenie z 8. marca 2022 o zmenšujúcom sa priestore pre občiansku spoločnosť v Európe[footnoteRef:14], [14:  Ú. v. EÚ C 347, 9.9.2022, s. 2.] 

–	so zreteľom na svoje uznesenie z 10. marca 2022 o právnom štáte a dôsledkoch rozsudku Súdneho dvora[footnoteRef:15], [15:  Ú. v. EÚ C 347, 9.9.2022, s. 168.] 

–	so zreteľom na svoje rozhodnutie 10. marca 2022 o zriadení vyšetrovacieho výboru na prešetrenie používania programu Pegasus a rovnocenného špionážneho softvéru a o vymedzení predmetu vyšetrovania, ako aj zodpovednosti, počte členov a funkčnom období výboru (2022/2586),
–	so zreteľom na svoje uznesenie z 9. júna 2022 o právnom štáte a potenciálnom schválení poľského národného plánu obnovy[footnoteRef:16], [16:  Ú. v. EÚ C 493, 27.12.2022, s. 108.] 

–	so zreteľom na svoje uznesenie zo 6. júla 2022 o prierezovej diskriminácii v Európskej únii: sociálno-ekonomická situácia žien afrického, blízkovýchodného, latinskoamerického a ázijského pôvodu[footnoteRef:17], [17:  Ú. v. EÚ C 47, 7.2.2023, s. 184.] 

–	so zreteľom na uznesenie z 15. septembra 2022 o návrhu rozhodnutia Rady o určení podľa článku 7 ods. 1 Zmluvy o Európskej únii, že existuje jasné riziko vážneho porušenia hodnôt, na ktorých je Únia založená, zo strany Maďarska[footnoteRef:18], [18:  Ú. v. EÚ C 125, 5.4.2023, s. 463.] 

–	so zreteľom na svoje uznesenie z 5. októbra 2022 o situácii Rómov žijúcich v osadách v EÚ[footnoteRef:19], [19:  Ú. v. EÚ C 132, 14.4.2023, s. 29.] 

–	so zreteľom na svoje uznesenie z 15. decembra 2022 o podozreniach z korupcie zo strany Kataru a širšej potrebe transparentnosti a zodpovednosti v európskych inštitúciách[footnoteRef:20], [20:  Ú. v. EÚ C 177, 17.5.2023, s. 109.] 

–	so zreteľom na svoje uznesenie z 19. apríla 2023 o boji proti diskriminácii v EÚ – dlho očakávaná horizontálna antidiskriminačná smernica[footnoteRef:21], [21:  P9_TA(2023)0111.] 

–	so zreteľom na svoje uznesenie z 11. mája 2023 o primeranosti ochrany poskytovanej rámcom ochrany osobných údajov medzi EÚ a USA[footnoteRef:22], [22:  P9_TA(2023)0204.] 

–	so zreteľom na uznesenie Európskeho parlamentu z 11. novembra 2021 k prvému výročiu faktického zákazu umelého prerušenia tehotenstva v Poľsku[footnoteRef:23], [23:  Ú. v. EÚ C 205, 20.5.2022, s. 44.] 

–	so zreteľom na svoje uznesenie zo 7. júla 2022 o rozhodnutí Najvyššieho súdu USA zrušiť práva na umelé prerušenie tehotenstva v Spojených štátoch amerických a potrebe chrániť tieto práva a zdravie žien v EÚ[footnoteRef:24], [24:  Ú. v. EÚ C 47, 7.2.2023, s. 268.] 

–	so zreteľom na uznesenie Európskeho parlamentu z 3. mája 2022 o prenasledovaní menšín z dôvodu náboženstva alebo viery[footnoteRef:25], [25:  Ú. v. EÚ C 465, 6.12.2022, s. 33.] 

–	zo zreteľom na článok 54 rokovacieho poriadku,
–	so zreteľom na stanovisko Výboru pre ústavné veci,
–	so zreteľom na správu Výboru pre občianske slobody, spravodlivosť a vnútorné veci (A9-0000/2023),
A.	keďže EÚ je založená na hodnotách dodržiavania ľudskej dôstojnosti, slobody, demokracie, rovnosti, právneho štátu a ľudských práv, ako sa uvádza v článku 2 ZEÚ a v charte; keďže tieto hodnoty by mali byť spoločné pre členské štáty;
B.	keďže sloboda, pluralita a nezávislosť médií a bezpečnosť novinárov sú kľúčovými prvkami práva na slobodu prejavu a práva na informácie a majú zásadný význam z hľadiska demokratického fungovania EÚ a jej členských štátov; keďže v posledných rokoch sú novinári a mediálni aktéri v Európe a vo svete čoraz viac ohrozovaní;
C.	keďže korupcia je vážnou hrozbou pre demokraciu a právny štát; keďže v niektorých členských štátoch pretrvávajú vážne obavy v súvislosti s bojom proti korupcii; keďže cieľom nariadenia o podmienenosti právneho štátu je chrániť rozpočet Únie pred porušovaním zásad právneho štátu;
D.	keďže nezávislosť súdnictva, ktorá je základnou požiadavkou demokratickej zásady deľby moci a kľúčovou na zabezpečenie dodržiavania základných práv, je v niektorých členských štátoch vážne ohrozená alebo dokonca štrukturálne narušená;
E.	keďže v marci 2023 komisár Rady Európy pre ľudské práva zhodnotil situáciu obhajcov ľudských práv v Európe ako alarmujúco zhoršenú;
F.	keďže na európskych hraniciach došlo k viacerým prípadom úmrtí migrantov a porušeniam ľudských práv v dôsledku neúčinného riadenia a neprimeraného použitia sily zo strany orgánov;
G.	keďže v posledných rokoch došlo k organizovanému odporu voči právam žien a dievčat; keďže výskyt rodovo podmieneného násilia vrátane sexuálneho násilia a znásilnenia je v Európskej únii naďalej vysoký;
H.	keďže výskyt diskriminácie na základe rasového alebo etnického pôvodu je stále vysoký, a to v priebehu času aj v rôznych skupinách obyvateľstva v rôznych členských štátoch; keďže antisemitizmus, islamofóbia a rasizmus sú pretrvávajúcimi formami nenávisti a diskriminácie; keďže krajne pravicový extrémizmus predstavuje osobitnú hrozbu pre osoby postihnuté diskrimináciou a pre spoločnosť ako celok;
I.	keďže diskriminácia a násilie voči LGBTIQ+ ľuďom v EÚ pretrváva; keďže LGBTIQ+ osoby stále čelia diskriminácii a vylúčeniu vo viacerých členských štátoch;
J.	keďže počet prípadov nenávistných prejavov v EÚ za posledných niekoľko rokov neustále narastá[footnoteRef:26], najmä v dôsledku rastúceho počtu používateľov sociálnych médií a skutočnosti, že nenávistným prejavom sa darí na internete; keďže nenávistné prejavy môžu viesť k trestným činom z nenávisti; [26:  Stručný prehľad „Boj proti nenávistným prejavom a trestným činom z nenávisti v EÚ“, Európska parlamentná výskumná služba, jún 2022.] 

K.	keďže EÚ je založená na podpore sociálnych, kultúrnych a hospodárskych práv; 
L.	keďže pristúpenie EÚ k Európskemu dohovoru o ľudských právach (EDĽP) je povinnosťou podľa článku 6 ods. 2 Zmluvy o EÚ a zostáva vysokou prioritou;
Právny štát a prístup k spravodlivosti
1.	dôrazne odsudzuje skutočnosť, že v roku 2022 bol zaznamenaný ďalší celosvetový rekord v počte uväznených novinárov; vyzýva na urýchlenú dohodu o smernici proti SLAPP, ktorá by mala poskytnúť podstatnú a širokú ochranu pred zneužívajúcimi súdnymi konaniami;
2.	je hlboko znepokojený rastúcou mierou korupcie v niektorých členských štátoch, najmä v prípadoch, ktoré sa týkajú vysokopostavených úradníkov a politikov; je znepokojený rôznou úrovňou vykonávania protikorupčného rámca EÚ v členských štátoch;
3.	zdôrazňuje, že nezávislosť súdnictva a účinný systém bŕzd a protiváh, ktoré sa môžu v jednotlivých členských štátoch líšiť, sú kľúčovými prvkami právneho štátu; odsudzuje všetky pokusy vlád členských štátov o politický vplyv alebo kontrolu nad nezávislým rozhodovaním súdnictva; 
4.	podporuje využívanie Mechanizmu na podporu obnovy a odolnosti a horizontálnych podmienok umožňujúcich zmrazenie finančných prostriedkov EÚ na boj proti korupcii a zaostávaniu v oblasti právneho štátu v členských štátoch; zdôrazňuje, že finančné prostriedky obmedzené prostredníctvom rôznych opatrení podmienenosti sa musia uvoľniť len vtedy, keď sa skutočne a primerane vyriešia kľúčové problémy týkajúce sa právneho štátu, korupcie a ľudských práv; vyzýva Európsku radu, aby určila, či sa Maďarsko dopustilo závažného a pretrvávajúceho porušovania hodnôt EÚ podľa článku 7 ods. 2 ZEÚ;
Slobody
5.	upozorňuje na rastúce ohrozenie slobody združovania, prejavu a zhromažďovania; pripomína, že právo na pokojné zhromažďovanie možno obmedziť len vtedy, ak sa to ustanovuje zákonom a ak to je nevyhnutné a primerané na ochranu všeobecného záujmu uznaného Úniou alebo práv a slobôd iných;
6.	zdôrazňuje, že na zabezpečenie slobody prejavu a práva na informácie, ktoré sú základom každej demokracie, musia byť informácie všeobecne prístupné a rôznorodé, a zdôrazňuje, že sa musí zaručiť umelecká sloboda; 
7.	zdôrazňuje kľúčovú úlohu organizácií občianskej spoločnosti (OOS) pri podpore aktívneho občianstva, základných práv a demokratickej účasti v Európe; žiada, aby Komisia vypracovala stratégiu a spoločné pravidlá vo všetkých členských štátoch na podporu regulačného a politického prostredia bez odrádzajúcich účinkov, hrozieb a útokov;
8.	pripomína, že podľa článku 6 charty má každý právo na slobodu a bezpečnosť, to znamená, že každý v Únii by mal byť chránený pred nezákonným a svojvoľným zatknutím;
9.	odsudzuje nárast antisemitských, protiislamských a rasistických incidentov v EÚ; vyjadruje poľutovanie nad tým, že prípady diskriminácie, rasistických a xenofóbnych trestných činov sa často neoznamujú úradom, čo de facto vedie k beztrestnosti; 
10.	poukazuje na to, že v dôsledku datafikácie každodenného života a škandálov s údajmi rastie význam práva na ochranu osobných údajov; opätovne vyjadruje svoje obavy z nerovnomerného uplatňovania všeobecného nariadenia o ochrane údajov;
11.	dôrazne odsudzuje rozsiahle porušovanie základných práv a používanie neprimeraného násilia zo strany vnútroštátnych orgánov na hraniciach Únie;
Rovnosť a dôstojnosť
12.	vyjadruje poľutovanie nad tým, že návrh horizontálnej antidiskriminačnej smernice zostáva v Rade zablokovaný už 14 rokov;
13.	pripomína, že rodovo podmienené násilie je veľmi rozšírené vo všetkých členských štátoch Únie; odsudzuje ústup od práv žien v niektorých členských štátoch, najmä odmietanie prístupu k bezpečným a legálnym umelým prerušeniam tehotenstva;
14.	pripomína, že zločiny z nenávisti a nenávistné prejavy motivované rasizmom, xenofóbiou, náboženskou neznášanlivosťou alebo zdravotným postihnutím, sexuálnou orientáciou, rodovou identitou, rodovým prejavom a pohlavnými znakmi sú extrémnymi príkladmi diskriminácie;
15.	víta iniciatívu Komisie rozšíriť zoznam trestných činov EÚ v článku 83 ods. 1 ZFEÚ o nenávistné prejavy a trestné činy z nenávisti;
16.	víta skutočnosť, že Komisia sa po prvýkrát odvolala na izolované porušenie článku 2 ZEÚ, keď postúpila SDEÚ maďarský „zákon o ochrane detí“, ktorým sa maskovali iné ciele;
Spoločenské, hospodárske a environmentálne práva
17.	uznáva, že chudoba je ďalšou formou diskriminácie, ktorá vedie k porušovaniu základných práv; vyzýva Komisiu, Radu a členské štáty, aby vypracovali politiky na zníženie chudoby s osobitným dôrazom na deti;
18.	víta odporúčanie Rady z 30. januára 2023 o primeranom minimálnom príjme[footnoteRef:27], ktorým sa zabezpečuje aktívne začlenenie ako krok vpred pri vykonávaní zásady 14 Európskeho piliera sociálnych práv; [27:  Ú. v. EÚ C 41, 3.2.2023, s. 1.] 

19.	zdôrazňuje, že digitalizácia je prierezový proces, ktorý ovplyvňuje prístup ku všetkým službám, najmä k zdravotnej starostlivosti, a uplatňovanie základných práv;
20.	konštatuje, že bývanie nie je komodita, ale nevyhnutnosť, a je predpokladom plnohodnotného zapojenia sa do spoločnosti;
21.	víta skutočnosť, že Rada OSN pre ľudské práva 8. októbra 2021 uznala univerzálne právo na prístup k zdravému a udržateľnému životnému prostrediu; 
Inštitucionálne záruky základných práv
22.	víta pokrok, ktorý sa dosiahol od obnovenia rokovaní o pristúpení EÚ k EDĽP v júni 2020, a predbežnú dohodu o návrhu revidovaných prístupových nástrojov dosiahnutú v marci 2023;
23.	podporuje prácu agentúry FRA na analýze údajov s cieľom zdokumentovať diskrimináciu a víta ďalší vývoj v tejto oblasti; víta návrhy Komisie týkajúce sa dvoch smerníc o normách pre orgány pre rovnosť, ktorých cieľom je zabezpečiť lepšie vykonávanie a presadzovanie antidiskriminačných pravidiel EÚ;
24.	pripomína význam príslušnej judikatúry SDEÚ, ktorá podporuje dodržiavanie základných práv a ďalej definuje právny štát;
°
°	°
25.	poveruje svojho predsedu, aby postúpil toto uznesenie Rade a Komisii.

[bookmark: _Toc137561359][bookmark: _Toc138865408]DÔVODOVÁ SPRÁVA
Rešpektovanie ľudskej dôstojnosti, slobody, demokracie, rovnosti, právneho štátu a ľudských práv sú základnými hodnotami Európskej únie, ako sa uvádza v článku 2 ZEÚ a v Charte základných práv. Dodržiavanie a aktívne presadzovanie týchto hodnôt je povinnosťou inštitúcií EÚ aj členských štátov. Spravodajkyňa zastáva názor, že v posledných rokoch došlo v celej Európskej únii k znepokojujúcemu poklesu dodržiavania základných práv a že hrozí rozpad konsenzu o spoločných európskych hodnotách.
V rokoch 2022 a 2023 bude EÚ čeliť novým, bezprecedentným výzvam. Stále sa vyrovnávame s nepriaznivými dôsledkami pandémie Covid, ruskej útočnej vojne proti Ukrajine a prílevu miliónov ľudí, ktorí boli nútení opustiť svoje domovy. V správe by sa preto mali primerane zohľadňovať otázky základných práv vyplývajúce z týchto okolností, okrem iného vrátane i) používania zákonov prijatých v skrátenom legislatívnom konaní a ich vplyvu na priestor pre organizácie občianskej spoločnosti; ii) úlohy slobodných médií v záujme fungovanie demokratických systémov; iii) ochrany sociálnych práv; a iv) ochrany základných práv utečencov a migrantov.
Prístup spravodajkyne
Cieľom spravodajkyne je vypracovať komplexnú správu, ktorá by odrážala hlavný vývoj v daných rokoch.
Správa by mala predovšetkým odrážať všeobecné tendencie situácie v oblasti základných práv v Európskej únii v rokoch 2022 a 2023. Správa by sa však mala týkať aj systémových problémov v jednotlivých členských štátoch za predpokladu, že v tejto veci prebieha konanie na európskej úrovni vrátane konaní podľa článku 7 ZEÚ, postupov v prípade porušenia povinnosti a rozsudkov SDEÚ a ESĽP.
Štruktúra
Aby bolo možné obsiahnuť všetky relevantné prvky, návrh správy je štruktúrovaný podľa hlavných skupín základných práv, ktoré vo všeobecnosti vychádzajú z kapitol Charty základných práv. Namiesto toho, aby sa spravodajkyňa zamerala len na niektoré priority alebo konkrétne skupiny, a vzhľadom na maximálny rozsah štyroch strán pre správy z vlastnej iniciatívy sa snaží poskytnúť všeobecný prehľad, do ktorého možno zaradiť všetky otázky týkajúce sa základných práv. Môže byť a bude obohatená vo fáze zmien.
[bookmark: _GoBack]Hlavné kategórie sú:
Právny štát a prístup k spravodlivosti
Táto kapitola sa okrem iného zaoberá úlohou slobodných médií, používaním zákonov prijatých v skrátenom legislatívnom konaní, parlamentnými právami, nezávislosťou súdnictva, účinkami korupcie a postupmi v oblasti právneho štátu na európskej úrovni.
Slobody
Táto kapitola sa okrem iného týka kolektívnych slobôd, ako je právo zhromažďovania a právo združovania, ako aj individuálnych slobôd, ako je právo na slobodu a bezpečnosť, sloboda myslenia, ochrana osobných údajov, sloboda prejavu a právo na informácie a právo na azyl.
Rovnosť a dôstojnosť
Táto kapitola sa okrem iného týka práva nebyť diskriminovaný na základe pohlavia, etnického alebo sociálneho pôvodu, genetických čŕt, jazyka, náboženstva alebo viery, politického alebo iného názoru, príslušnosti k národnostnej menšine, majetku, pôvodu, zdravotného postihnutia, veku alebo sexuálnej orientácie. Zahŕňa aj právo na rešpektovanie telesnej a duševnej integrity osoby, najmä v súvislosti s nenávistnými prejavmi a trestnými činmi z nenávisti.
Spoločenské, hospodárske a environmentálne práva
Táto kapitola sa okrem iného zaoberá chudobou ako diskrimináciou, sociálnymi nerovnosťami, digitálnou chudobou, bývaním, prístupom k vzdelaniu, prístupom k zamestnaniu, právom na kolektívne vyjednávanie a právom na prístup k zdravému a udržateľnému životnému prostrediu.
Inštitucionálne záruky základných práv
Táto kapitola sa okrem iného zaoberá úlohou inštitúcií, ako sú Rada Európy a Európsky súd pre ľudské práva, Európsky súdny dvor, Agentúra EÚ pre základné práva, Európska prokuratúra, ako aj vnútroštátne súdy a vnútroštátne orgány pre rovnosť.

